Document ID: 31991L0338

Tarybos direktyva
1991 m. birželio 18 d.
dešimtą kartą iš dalies keičianti Direktyvą 76/769/EEB dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų pardavimo ir naudojimo apribojimais, suderinimo
(91/338/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 100a straipsnį,
atsižvelgdama į Komisijos pasiūlymą [1],
bendradarbiaudama su Europos Parlamentu [2],
atsižvelgdama į Ekonomikos ir socialinių reikalų komiteto nuomonę [3],
kadangi turi būti priimtos nuoseklaus vidaus rinkos kūrimo priemonės laikotarpiui iki 1992 m. gruodžio 31 d.; kadangi vidaus rinką sudaro vidaus sienų neturinti erdvė, kurioje užtikrinamas laisvas prekių, asmenų, paslaugų ir kapitalo judėjimas;
kadangi 1988 m. sausio 25 d. Tarybos rezoliucijoje [4] Komisijos prašoma nedelsiant parengti konkrečias priemones, skirtas Bendrijos veiksmų programai dėl kovos su kadmio tarša; kadangi be to turi būti apsaugota žmonių sveikata, todėl turėtų būti įgyvendinta bendra strategija, kuria visų pirma būtų ribojamas kadmio naudojimas ir skatinama jo pakaitalų paieška;
kadangi daugėja žinių apie pakaitalus ir tobulinamos jų technologijos; kadangi todėl būtų tikslinga sistemingai iš naujo įvertinti padėtį, atsižvelgiant į rezultatus, gautus darant minėtoje rezoliucijoje numatytus mokslo ir techninius tyrimus;
kadangi polivinilchlorido (PVC) negalima dažyti naudojant kadmio pagrindo pigmentus; kadangi atsižvelgiant į dabartinę technologijų būklę tam tikrais specialiais atvejais vis dar reikia naudoti kadmio pagrindu pagamintą stabilizuojančiąją medžiagą;
kadangi tam tikrų valstybių narių priimti pirmiau nurodytų cheminių medžiagų arba jų turinčių preparatų naudojimo arba pardavimo apribojimai turi tiesioginės įtakos vidaus rinkos kūrimui ir funkcionavimui; kadangi todėl būtina suderinti šios srities valstybių narių įstatymus ir atitinkamai iš dalies pakeisti Direktyvos 76/769/EEB [5] su paskutiniais pakeitimais, padarytais Direktyva 89/678/EEB [6], I priedą,
PRIĖMĖ ŠIĄ DIREKTYVĄ:
1 straipsnis
Direktyvos 76/769/EEB I priedas iš dalies keičiamas taip, kaip nurodyta priede. Tačiau naujosios nuostatos netaikomos kadmio turintiems produktams, kuriems jau taikomi kiti Bendrijos teisės aktai.
2 straipsnis
Kadangi daugėja žinių apie pakaitalus, kurie būtų mažiau pavojingi už kadmį ir jo junginius, bei tobulėja šių pakaitalų technologijos, Komisija, konsultuodamasi su valstybėmis narėmis, turi iš naujo įvertinti padėtį, ir pirmą kartą tai padaryti per trejus metus nuo 3 straipsnio 1 dalyje nurodytos dienos, o vėliau - reguliariais tarpais Direktyvos 76/769/EEB 2a straipsnyje nustatyta tvarka.
3 straipsnis
1. Valstybės narės priima įstatymus ir kitus teisės aktus, kurie, įsigalioję iki 1992 m. gruodžio 31 d., įgyvendina šią direktyvą. Apie tai jos nedelsdamos praneša Komisijai.
2. Valstybės narės, tvirtindamos 1 dalyje nurodytas priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
4 straipsnis
Ši direktyva skirta valstybėms narėms.
Priimta Liuksemburge, 1991 m. birželio 18 d.

Labels: 3
15
1
20